Det kan godt være, at danske Kevin Magnussen er rookie, når det kommer til Formel 1, men det ændrer ikke ved, at han tævede alle konkurrenterne i sin første rigtige tur i en Formel 1-racer.

Hidtil havde holdkammerat Jenson Button imponeret med bedste tid. Det ville Mini-Mag dog ikke stå tilbage for, og han gik ud smadrede de tider, store Formel 1-navne som Lewis Hamilton, Fernando Alonso og Felipe Massa havde kørt på.

Selvom det bare er en test, og der skulle prøves forskellige ting af, så ændrer det ikke ved, at hele verden følger danskerens præstation tæt. Og det har skabt overskrifter.

- Kevin Magnussen topper testen på sin første dag i en McLaren, mens Working-holdet fortsætter comebacket efter en dyster sæson, skriver den store engelske avis ' Mirror'.

- McLarens rookie Kevin Magnussen toppede den tredje dag af præ-sæson testen i Jerez, noterer det anerkendte Autosports i deres tophistorie under overskriften 'McLarens Magnussen hurtigst'.

- Magnussen strålede i sin debut, lyder det hos mastodonten Skysports.

Hos thailandske Bangkok Post har man fanget, at en teknisk genialitet kan give et boost til Magnussen og McLaren. Noget som Ekstra Bladet også beskrev i går. Mere om det her.

Hos amerikanske NBC leger man lidt med, at Kevins far tidligere har kørt Formel 1, men at den altså er god nok. Sønnike har indtaget Formel 1-cirkusset:

- Den 21-årige danske rookie kørte hurtigst i McLarens MP4-29 for anden dag i træk, efter at Jenson Button var hurtigst om onsdagen. Den yngre 'Mags' noterede sig en supertid på 1:23.276, cirka 8/10 hurtigere end Buttons tid på dag to, skriver NBC.

Den stolte bilnation Italien må også acceptere, at den britiske bil med den danske chauffør sætter de andre til vægs. Det gør de under overskriften: Flyvende McLaren: Rookien Magnussen hurtigst, Alonso 5. hurtigst men tilfreds, skriver Il Mattino.

Testen på Jerez slutter i dag. Det forventes, at Kevin Magnussen skal ud at køre igen.